b'\n_START_ARTICLE_\nPalkkionmets\xc3\xa4st\xc3\xa4j\xc3\xa4 (romaani)\n_START_SECTION_\nAsetelma\n_START_PARAGRAPH_\nPalkkionmets\xc3\xa4st\xc3\xa4j\xc3\xa4 sijoittuu vuoteen 1992 (my\xc3\xb6hemmiss\xc3\xa4 painoksissa vuoteen 2021), vuosia sen j\xc3\xa4lkeen, kun ydinasein k\xc3\xa4yty maailmansota Terminus on tuhonnut suuren osan Maasta. YK kannustaa ihmisi\xc3\xa4 muuttamaan Maasta ulkokolonioihin, jotta ihmisrotu s\xc3\xa4ilyisi radioaktiivisen s\xc3\xa4teilyn tappavalta vaikutukselta. Ihmisi\xc3\xa4 houkutellaan muuttamaan muun muassa lupaamalla antaa jokaiselle siirtolaiselle yksi androidi palvelijaksi._NEWLINE_J\xc3\xa4ljelle j\xc3\xa4\xc3\xa4neet ihmiset el\xc3\xa4v\xc3\xa4t r\xc3\xa4nsistyneiss\xc3\xa4 kaupungeissa, joissa s\xc3\xa4teily rappeuttaa heid\xc3\xa4n geenej\xc3\xa4\xc3\xa4n. El\xc3\xa4imet ovat harvinaisia ja eritt\xc3\xa4in kalliita, ja ihmisten odotetaan pit\xc3\xa4v\xc3\xa4n niit\xc3\xa4 kotiel\xc3\xa4imin\xc3\xa4 ja auttavan s\xc3\xa4ilytt\xc3\xa4m\xc3\xa4\xc3\xa4n ne elossa. Monet ihmiset turvautuvat kuitenkin varojen puutteessa halvempiin synteettisiin tai s\xc3\xa4hk\xc3\xb6isiin el\xc3\xa4imiin. Juuri ennen romaanin alkua Deckard omisti aidon lampaan, joka kuitenkin kuoli lavantautiin ja jonka h\xc3\xa4n korvasi s\xc3\xa4hk\xc3\xb6lampaalla._NEWLINE_Maan yleisin uskonto on mercerismi, jossa nk. empatia-linkit yhdist\xc3\xa4v\xc3\xa4t k\xc3\xa4ytt\xc3\xa4j\xc3\xa4t kollektiiviseen tietoisuuteen, joka perustuu Wilbur Mercerin k\xc3\xa4rsimykseen. Mercer k\xc3\xa4velee loputonta matkaa vuorta yl\xc3\xb6s samalla, kun h\xc3\xa4nt\xc3\xa4 heitell\xc3\xa4\xc3\xa4n kivill\xc3\xa4, joiden aiheuttaman kivun kaikki linkittyneet kokevat._NEWLINE_Toista uskontoa edustaa 23 tuntia vuorokaudessa kest\xc3\xa4v\xc3\xa4 televisio-ohjelma, jossa esiintyv\xc3\xa4t Buster Friendly ja h\xc3\xa4nen Yst\xc3\xa4v\xc3\xa4lliset Yst\xc3\xa4v\xc3\xa4ns\xc3\xa4 (\xe2\x80\x9dFriendly Friends\xe2\x80\x9d). Sen p\xc3\xa4\xc3\xa4tarkoitus on halventaa mercerismi\xc3\xa4 ja sallia androidienkin osallistua er\xc3\xa4\xc3\xa4nlaiseen kulutukselliseen spiritualismiin (\xe2\x80\x9dconsumerist spirituality\xe2\x80\x9d). My\xc3\xb6hemmin paljastuu, ett\xc3\xa4 vastoin yleist\xc3\xa4 luuloa Mercer ja Friendly eiv\xc3\xa4t olekaan aitoja ihmisi\xc3\xa4.\n_START_SECTION_\nJuoni\n_START_PARAGRAPH_\nRomaani seuraa androideja ty\xc3\xb6kseen "peruuttavaa" palkkionmets\xc3\xa4st\xc3\xa4j\xc3\xa4\xc3\xa4 Rick Deckardia yhden p\xc3\xa4iv\xc3\xa4n ajan, kun h\xc3\xa4n etsii paenneita, ihmisin\xc3\xa4 esiintyvi\xc3\xa4 androideja. Sivujuonessa seurataan John R. Isidorea -nimist\xc3\xa4 yksin\xc3\xa4ist\xc3\xa4 miest\xc3\xa4._NEWLINE_Romaanin alussa Deckard tuntee vieraantuneensa vaimostaan Iranista. H\xc3\xa4nen mielest\xc3\xa4\xc3\xa4n Iran k\xc3\xa4ytt\xc3\xa4\xc3\xa4 v\xc3\xa4\xc3\xa4rin tunne-elint\xc3\xa4\xc3\xa4n (laite, jonka avulla k\xc3\xa4ytt\xc3\xa4j\xc3\xa4 voi valita itselleen tunnetiloja) valitsemalla itselleen v\xc3\xa4\xc3\xa4ri\xc3\xa4 tunteita, kuten masennuksen._NEWLINE_Vieraillessaan androideja valmistavan Rosen Industriesin tiloissa Deckard tapaa Rachael Rosenin. Deckard on saapunut Rosen Industriesiin testaamaan "Voigt\xe2\x80\x93Kampff"-nimisen empatiatestin toimivuutta uusimpaan Nexus-6-mallin androidiin. Maahan on jokin aika sitten saapunut kahdeksan Marsista paennutta Nexus-6-mallista androidia, jotka on peruutettava. Deckardin esimies Dave Holden onnistui peruuttamaan androideista kaksi ennen kuin h\xc3\xa4n joutui sairaalaan kolmannen androidin ammuttua h\xc3\xa4nt\xc3\xa4. Rachael on vieh\xc3\xa4tt\xc3\xa4v\xc3\xa4 naispuolinen androidi, jota Deckard luulee aluksi ihmiseksi mutta jonka empatiatesti paljastaa androidiksi.. Rachael itse uskoo olevansa aito ihminen, koska h\xc3\xa4neen on istutettu h\xc3\xa4nen valmistajansa Eldon Rosenin veljentytt\xc3\xa4ren muistoja. H\xc3\xa4n yritt\xc3\xa4\xc3\xa4 saada Deckardin lopettamaan palkkionmets\xc3\xa4styksen. Deckard alkaakin pohtia sit\xc3\xa4, mit\xc3\xa4 ihmisyydell\xc3\xa4, moraalisuudella ja empatialla lopulta tarkoitetaan. Kun Deckard yritt\xc3\xa4\xc3\xa4 peruttaa yhden j\xc3\xa4ljell\xc3\xa4 olevista kuudesta androidista, oopperalaulajaksi tekeytyneen Luba Luftin, h\xc3\xa4net pid\xc3\xa4tet\xc3\xa4\xc3\xa4n ja vied\xc3\xa4\xc3\xa4n paikkaan, joka n\xc3\xa4ytt\xc3\xa4\xc3\xa4 olevan t\xc3\xa4ysin toimiva poliisiasema \xe2\x80\x93 mutta ei sellainen asema, jonka Deckard tuntee. H\xc3\xa4n pakenee asemalta toisen, Phil Resch -nimisen palkkionmets\xc3\xa4st\xc3\xa4j\xc3\xa4n kanssa sen j\xc3\xa4lkeen, kun h\xc3\xa4n on p\xc3\xa4\xc3\xa4tellyt aseman olevan androidien miehitt\xc3\xa4m\xc3\xa4. Deckardin moraalinen pulma syvenee, kun h\xc3\xa4n palaa takaisin Luftin luo yhdess\xc3\xa4 Reschin kanssa hoitaakseen teht\xc3\xa4v\xc3\xa4ns\xc3\xa4 loppuun. Resch osoittaa olevansa niin tunteeton, ett\xc3\xa4 Deckard ep\xc3\xa4ilee my\xc3\xb6s h\xc3\xa4nt\xc3\xa4 jonkin aikaa androidiksi._NEWLINE_Deckardin tarina on yhteydess\xc3\xa4 Isidoren tarinan. Isidore ei voi p\xc3\xa4\xc3\xa4st\xc3\xa4 pois Maasta radioaktiivisen s\xc3\xa4teilyn vuoksi alentuneen \xc3\xa4lykkyysosam\xc3\xa4\xc3\xa4r\xc3\xa4ns\xc3\xa4 takia. H\xc3\xa4n el\xc3\xa4\xc3\xa4 yksin l\xc3\xa4hes autiossa kerrostalossa seuranaan vain empatia-linkki. Pris Stratton \xe2\x80\x93 androidi, joka on ulkoisesti identtinen Rachaelin kanssa \xe2\x80\x93 muuttaa rakennukseen, ja yksin\xc3\xa4inen Isidore yritt\xc3\xa4\xc3\xa4 yst\xc3\xa4vysty\xc3\xa4 h\xc3\xa4nen kansaan. Pris ja h\xc3\xa4nen androidiyst\xc3\xa4v\xc3\xa4ns\xc3\xa4 Roy ja Irmgard Baty huiputtavat Isidoren auttamaan heit\xc3\xa4 suojautumaan heid\xc3\xa4n per\xc3\xa4\xc3\xa4ns\xc3\xa4 tulevilta palkkionmets\xc3\xa4st\xc3\xa4jilt\xc3\xa4._NEWLINE_Kun Deckard tajuaa edess\xc3\xa4\xc3\xa4n olevan haasteen, h\xc3\xa4n pyyt\xc3\xa4\xc3\xa4 Rachaelilta apua, ja he harrastavat yhdess\xc3\xa4 seksi\xc3\xa4. Rachael toivoo seksill\xc3\xa4 saavansa Deckardin lopettamaan palkkionmets\xc3\xa4styksen, mutta h\xc3\xa4n ep\xc3\xa4onnistuu aikeissaan. Deckard onnistuu kuin onnistuukin peruuttamaan Prisin, Royn ja Irmgardin, jolloin Isidore murtuu menetetty\xc3\xa4\xc3\xa4n ainoan yst\xc3\xa4v\xc3\xa4ns\xc3\xa4. Deckard saavuttaa my\xc3\xb6s enn\xc3\xa4tyksen "Eniten peruutuksia yhten\xc3\xa4 p\xc3\xa4iv\xc3\xa4n\xc3\xa4". Deckardin palattua kotiin Iran kertoo n\xc3\xa4hneens\xc3\xa4 Rachaelin surmaavan Deckardin aiemmin p\xc3\xa4iv\xc3\xa4ll\xc3\xa4 ostaman aidon vuohen. Deckard ymm\xc3\xa4rt\xc3\xa4\xc3\xa4, ett\xc3\xa4 kyseess\xc3\xa4 oli Rachaelin kosto, ja h\xc3\xa4n on kiitollinen siit\xc3\xa4, ett\xc3\xa4 h\xc3\xa4n menetti vain rahaa; androidi olisi voinut tappaa vuohen sijasta Iranin._NEWLINE_Deckard matkustaa autiomaahan mietiskelem\xc3\xa4\xc3\xa4n ja saa jumalallisen ilmestyksen. H\xc3\xa4n l\xc3\xb6yt\xc3\xa4\xc3\xa4 rupikonnan, joiden luullaan kuolleen sukupuuttoon ja joita pidet\xc3\xa4\xc3\xa4n Mercerin suosikkiel\xc3\xa4imin\xc3\xa4. H\xc3\xa4n tuo konnan kotiin, mutta Iran huomaa sen olevan keinotekoinen. Deckard ei ole iloinen kuullessaan asiasta, mutta h\xc3\xa4n "suosii" tietoa rupikonnan keinotekoisuudesta.\n_START_SECTION_\nAndroidit\n_START_PARAGRAPH_\nAndroideja k\xc3\xa4ytet\xc3\xa4\xc3\xa4n vain Mars-kolonioissa. Monet niist\xc3\xa4 pakenevat psykologista eristyneisyytt\xc3\xa4 ja orjuutta ja piiloutuvat Maahan teeskennellen olevansa tavallisia ihmisi\xc3\xa4. Vaikka ne ovat biologisia ja niit\xc3\xa4 on mahdoton erottaa ihmisist\xc3\xa4, niit\xc3\xa4 pidet\xc3\xa4\xc3\xa4n koneina. Poliisin palkkionmets\xc3\xa4st\xc3\xa4j\xc3\xa4t, kuten Rick Deckard, etsiv\xc3\xa4t ja "peruuttavat" (eli tappavat) paenneet androidit. Monesti Deckardin poliisiyksikk\xc3\xb6 ker\xc3\xa4\xc3\xa4 ja analysoi ep\xc3\xa4iltyjen peruutettujen androidien ruumiit varmistaakseen, ett\xc3\xa4 ne todella ovat keinotekoisia._NEWLINE_Aikaisemmat androidit oli helpompi tunnistaa niiden rajoittuneen \xc3\xa4lykkyyden takia. Androidi-tekniikan kehittyess\xc3\xa4 palkkionmets\xc3\xa4st\xc3\xa4jien piti kehitt\xc3\xa4\xc3\xa4 empatiatesti \xe2\x80\x9dVoigt\xe2\x80\x93Kampff\xe2\x80\x9d, jotta ne voitaisiin erottaa ihmisist\xc3\xa4. Testi mittaa empaattisia reaktioita \xe2\x80\x93 joita androideilla ei ole \xe2\x80\x93 kysymyssarjalla, joka aiheuttaa kuulijassa tunnereaktion. Kysymykset koskevat useimmiten el\xc3\xa4imi\xc3\xa4. ("Olet autiomaassa. Edess\xc3\xa4si on kilpikonna, joka on sel\xc3\xa4ll\xc3\xa4\xc3\xa4n. Se ei p\xc3\xa4\xc3\xa4se omin avuin oikeinp\xc3\xa4in. Se heiluttelee jalkojaan ilmassa, mutta sin\xc3\xa4 et auta.") Koska androidit eiv\xc3\xa4t ole empaattisia, niilt\xc3\xa4 puuttuvat n\xc3\xa4m\xc3\xa4 tunnereaktiot ja ne vain teeskentelev\xc3\xa4t reagoivansa kysymyksiin ihmisten tavoin. Androidien reaktiot ovat my\xc3\xb6s huomattavasti hitaampia kuin ihmisill\xc3\xa4. Yksinkertaisempi Bonellin testi, jota toinen San Fransiscon poliisijaosto k\xc3\xa4ytt\xc3\xa4\xc3\xa4, mittaa visuaalisen \xc3\xa4rsykkeen aiheuttamaa refleksi\xc3\xa4 selk\xc3\xa4ytimen ylimm\xc3\xa4ss\xc3\xa4 hermosolmussa. Sataprosenttisen varma tulos saadaan kuitenkin ainoastaan tutkimalla ep\xc3\xa4illyn androidin luuydinn\xc3\xa4ytett\xc3\xa4.'